इंग्लैंड के चर्चित क्लब मैनचेस्टर यूनाइटेड ने रियाल मैड्रिड  का ये ऑफ़र स्वीकार कर लिया है.मैनचेस्टर यूनाइटेड की वेबसाइट पर जारी एक बयान में कहा गया है-  मैनचेस्टर यूनाइटेड ने रियाल मैड्रिड को ये अनुमति दे दी है कि वह क्रिस्टियानो  रोनाल्डो से बात करे.बयान में यह भी कहा गया है कि ऐसा रोनाल्डो के अनुरोध पर किया  गया है. रोनाल्डो ने क्लब छोड़ने की इच्छा जताई थी.पिछले वर्ष भी रियाल मैड्रिड ने रोनाल्डो को अपने क्लब में लाने  की जी-तोड़ कोशिश की थी. लेकिन मैनचेस्टर यूनाइटेड ने उनका प्रस्ताव ठुकरा दिया था.अब मैनचेस्टर यूनाइटेड ने यह प्रस्ताव स्वीकार कर लिया है. क्लब  का कहना है कि 24 वर्षीय रोनाल्डो के लिए कोई शर्त नहीं रखी गई है और उसे उम्मीद है  कि 30 जून तक ये मामला निपट जाएगा.कोशिशमैड्रिड से बीबीसी संवाददाता स्टीव किंगस्टोन का कहना है कि  रियाल ने अभी रोनाल्डो को ख़रीदने के लिए कोई समझौता होने या मैनचेस्टर यूनाइटेड से  आठ करोड़ पाउंड की क़ीमत पर सहमति के बारे में कोई पुष्टि नहीं की है.गुरुवार को स्पेन में छुट्टी है और इस बारे में गुरुवार को कोई  घोषणा होने की कम ही उम्मीद है.माना जा रहा है कि रोनाल्डो के ट्रांसफ़र से मिलने वाली राशि  क्लब के मैनेजर सर एलेक्स फ़र्ग्यूसन को दी जाएगी ताकि वे क्लब में नए खिलाड़ियों  को लाने में इसका इस्तेमाल कर सके.इसी सप्ताह रियाल मैड्रिड ने ब्राज़ील के चर्चित खिलाड़ी काका  को भी अपने क्लब के लिए साइन किया है. काका इससे पहले इटली के एसी मिलान की ओर से  खेलते थे.माना जा रहा है कि रियाल ने काका को पाँच करोड़ 60 लाख पाउंड  में ख़रीदा है. इससे पहले रिकॉर्ड क़ीमत में बिकने का रिकॉर्ड फ़्रांस के ज़िनेदिन  ज़िदान के नाम था.वर्ष 2001 में रियाल मैड्रिड ने ज़िदान को चार करोड़ 56 लाख  पाउंड देकर अपने क्लब के लिए साइन किया था.अगर रियाल मैड्रिड रोनाल्डो को साइन कर लेता है तो इस साल  चैम्पियंस लीग का फ़ाइनल मैच मैनचेस्टर यूनाइटेड की ओर से उनका आख़िरी मैच होगा.फ़ाइनल मैच में मैनचेस्टर यूनाइटेड की टीम स्पेन के ही एक अन्य  क्लब बार्सिलोना से 2-0 से हार गई थी. रोनाल्डो ने मैनचेस्टर यूनाइटेड 292 मैच खेले हैं और 118 गोल मारे हैं.